
Molnár Ferenc mint saját hagyomány

A dolgozat Várkonyi Zoltán A testőr-rendezését kísérli meg rekonstruálni, melyet 1966-ban mutattak be és öt évvel később felújítottak. A rendező ekkor a Vígszínház főrendezője, később igazgatója. A műsorra tűzés ténye és az előadás formanyelvi tapasztalata ily módon egyetlen stratégia kétféle manifesztumaként tárul elénk. Ezt a stratégiát úgy lehet összegezni, hogy a Molnárhoz köthető színházi hagyomány a polgári tradíció értékes és folytatandó részeként jeleníttetik meg. A színházkulturális kontextusból ezt a műfaji környezet bizonyítja: a Vígszínház ekkor Scribe, Schisgal, Neil Simon műveiből óriási szériákat produkál. A forrásanyag formanyelvi szempontú analízise pedig a dramaturgiai kód nagyon aprólékos, erősen konvencionális színházi kibontását mutatta meg. A játéknyelv itt a ritmusalapú szerveződéssel, a poénra játszás technikáival és a kultuszképzés századfordulón kialakult módozataival az induló Vígszínház hagyományrendjébe helyezi a produkciót. A tárgyválasztás előzetes esetlegességét tehát talán feledteti az a felismerés, hogy mindebből láthatóan egy ma újra izgalmas kulturális regiszter jellegzetes megnyilvánulását azonosíthatjuk ebben az előadásban.



